6 van lugdiens verloor werk oor foto | Netwerk24
6 van lugdiens verloor werk oor foto
09 November 2018 05:28
Hierdie foto waar bemanningslede van Ryanair maak asof hulle op die Malaga-lughawe in Spanje op die vloer slaap, het hulle hul werk gekos. Foto: Jim Atkinson/Twitter
Die Ierse laepryslugdiens Ryanair het ses van sy werknemers afgedank nadat hulle 'n foto geneem het waar hulle maak asof hulle op die Malaga-lughawe in Spanje op die vloer slaap.
Die bemanning moes oornag op die lughawe oorbly weens gure weerstoestande.
CNN berig die foto het op 14 Oktober die lig gesien nadat vlugte na die stad Porto in Portugal weens 'n storm ontwrig is. Verskeie vlugte is daarom na die Malaga-lughawe herlei.
Die foto is wyd versprei en is ook deur die media gepubliseer.
Die lugdiens het egter later beeldmateriaal uitgereik wat wys hoe die bemanningslede hul posisies op die vloer inneem om die foto te neem. Nadat die foto geneem is, staan hulle op en stap weg.
Die foto is ook op die Facebook-blad "Ryanair Must Change" geplaas om te wys hoe sleg die lugdiens oënskynlik sy werknemers behandel.
NBCNews berig 'n woordvoerder van Ryanair sê die bemanningslede is Maandag weens kontrakbreuk op grond van "growwe wangedrag" afgedank.
"Die bemanningslede het 'n kort tydjie in die bemanningskamer deurgebring voordat hulle na 'n BBP-vertrek geskuif is en die volgende dag na Porto teruggekeer het," sê die woordvoerder.
Die lugdiens het 'n video op Twitter geplaas om te wys dat die foto wat die bemanningslede versprei het, nie die waarheid is nie.
Volgens Ryanair het die bemanningslede se gedrag hul "werkgewer se reputasie skade berokken" en het 'n onherstelbare vertrouensbreuk tussen hulle ontstaan.